የኢትዮጵያ አየር መንገድ ከአዲስ አበባ ወደ ደቡብ ኮሪያ የቀጥታ በረራ ጀመረ
–  የኢትዮጵያ አየር መንገድ ከአዲስ አበባ ወደ ደቡብ ኮሪያ ርዕሰ ከተማ ሴዑል በሳምንት ለአራት ቀናት የቀጥታ በረራ ጀመረ። በውጭ ጉዳይ ሚኒስትር ዶክተር ቴድሮስ አድሓኖም የተመራ 160 የልዑካን ቡድን በዓለም ፈጣን የኢኮኖሚ ዕድገት ላይ ወደምትገኘው ደቡብ ኮሪያ ተጉዟል። ቦይንግ 787 ድሪም ላይነር አውሮፕላን ኢንቾን አውሮፕላን ጣቢያ ሲደርስ ደማቅ አቀባበል ተደርጎለታል። የውጭ ጉዳይ ሚኒስትር ዶክተር ቴድሮስ አድሓኖም በሥነ ሥርዓቱ ላይ እንደገለጹት በአፍሪካ ቀዳሚ የሆነው አየር መንገድ ለመጀመሪያ ጊዜ ወደ ደቡብ ኮሪያ ርዕሰ ከተማ ሴዑል በረራ ማድረግ ጀምሯል። አየር መንገዱ እጅግ ዘመናዊ በሆነው ቦይንግ 787 ድሪም ላይነር አውሮፕላን በመጠቀም ከምሥራቅ አፍሪካ የቀጥታ በረራ መጀመሩ ደቡብ ኮሪያን ከ ሌሎች የአፍሪካ አገራት ጋር በቀጥታ የሚያገናኝ እንደሆነም ገልጸዋል። የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረማሪያም በበኩላቸው አየር መንገዱ በሳንምት ለአራት ቀናት የሚያደርገው በረራ በአፍሪካ እየተመዘገበ ያለውን የንግድ፣ የኢንቨስትመንትና የቱሪዝም ዕድገት ከእስያ አገሮች በተለይ ከደቡብ ኮሪያ የኢኮኖሚ ዕድገት ጋር ለማገናኘት ትልቅ ድርሻ እንዳለው ገልጸዋል። አዲሱ የኢትዮጵያ አየር መንገድ የበረራ መስመር በርካታ የአፍሪካ ከተሞችን ከሴዑል ጋር ለማገናኘት የሚያስችል ሲሆን በተለይ የጆሃንስበርግ፣ የናይሮቢ፣ የአክራና የዳሬሰላም መስመሮችን የሚያገናኝ መሆኑን ጠቁመዋል። የኢትዮጵያ የንግድና የዘርፍ ማኀበራት ምክር ቤት ፕሬዚዳንት ወይዘሮ ሙሉ ሰለሞን እንዳሉት የኢትዮጵያ አየር መንገድ ወደ ደቡብ ኮሪያ በረራ መጀመሩ ለአገሪቱ የኢኮኖሚ ዕድገት አስተዋጽኦ ያበረክታል። የበረራ መስመሩ የተጀመረው ኢትዮጵያና ደቡብ ኮሪያ ዲፕሎማሲያዊ ግንኙነት የጀመሩበት 50ኛ ዓመት በሴዑል በሚከበርበት ወቅት መሆኑ በረራውን ታሪካዊ ያደርገዋል ብለዋል። አየር መንገዱ ወደ ተለያዩ የዓለም አገሮች የሚያደርጋቸው ዓለም አቀፍ በረራዎች ቁጥር 73 ያደረሰ ሲሆን ወደ ሴዑል የሚያደርገው ቀጥታ በረራ ሰኞ፣ ማክሰኞ፣ ሐሙስና ቅዳሜ ነው። የደቡብ ኮሪያዋ ርዕሰ ከተማ ሴዑል ከቶኪዮ፣ ከኒውዮርክና ከሎስአንጀለስ ከተሞች ቀጥላ በዘመናዊነቷ በአራተኛ ደረጃ ላይ ትገኛለች።